তৃতীয় আতাউর মন্ত্রিসভা

তৃতীয় আতাউর মন্ত্রিসভা পাকিস্তানের পূর্বাঞ্চলীয় প্রদেশ পূর্ব পাকিস্তানে গঠিত নবম মন্ত্রিসভা। এটি তৃতীয় সরকার মন্ত্রিসভা পতনের পর দুই মাস জারিকৃত গভর্নরের শাসনের পর নিখিল পাকিস্তান আওয়ামী লীগের আতাউর রহমান খানের নেতৃত্বে গঠিত হয়ে প্রায় এক মাস পর্যন্ত স্থায়ী ছিল, যা আবার চার বছরের গভর্নরের শাসনের পর ফারুক মন্ত্রিসভা দ্বারা প্রতিস্থাপিত হয়।

 পটভূমি 
১৮ জুন ১৯৫৮ সালে কৃষক শ্রমিক পার্টি সহ পূর্ব পাকিস্তান আইনসভার বিরোধী দলগুলোর অনাস্থা ভোটে আওয়ামী লীগ নেতৃত্বাধীন দ্বিতীয় আতাউর মন্ত্রিসভার পতন ঘটে। ফলে ২০ জুনে আবু হোসেন সরকারের নেতৃত্বে তিন সদস্য বিশিষ্ট তৃতীয় সরকার মন্ত্রিসভা শপথগ্রহণ করে। তবে এরই মধ্যে আইনসভায় নতুন মন্ত্রিসভার বিরুদ্ধে অনাস্থা প্রস্তাব উত্থাপিত হয়। অবশেষে ন্যাশনাল আওয়ামী পার্টির সমর্থনের ফলে ১৪ ভোটে হেরে নতুন মন্ত্রিসভার পতন ঘটে। কিন্তু প্রাদেশিক গভর্নর সুলতানউদ্দিন আহমদের প্রতিবেদন অনুযায়ী পাকিস্তানের কেন্দ্রীয় মন্ত্রিসভা ২৪ আগস্ট পর্যন্ত পূর্ব পাকিস্তানে গভর্নরের শাসন জারি করে। পূর্ব পাকিস্তানে গভর্নরের শাসনের সময়কাল শেষ হওয়ার পর ২৫ আগস্টে সুলতানউদ্দিন আহমদ আওয়ামী লীগের আতাউর রহমান খানকে নতুন মন্ত্রিসভা গঠনের জন্য আমন্ত্রণ জানায়। ফলে একই দিনে নতুন মন্ত্রিসভা গঠিত হয়। নতুন মুখ্যমন্ত্রী হিসেবে আতাউর রহমান খান ৯ সেপ্টেম্বরের মধ্যে ন্যাশনাল আওয়ামী পার্টি সহ অন্যান্য দল থেকে মন্ত্রিসভার সদস্য বাড়ানোর আশ্বাস দিয়েছিলেন। পরের দিন মন্ত্রিসভার ছয় সদস্যদের মাঝে দায়িত্ব বণ্টন করে দেওয়া হয়।

 পতন 
৭ অক্টোবর ১৯৫৮ সালে পাকিস্তানের অন্তর্বর্তীকালীন রাষ্ট্রপতি ইস্কান্দার মির্জার নির্দেশে দেশে সামরিক শাসন জারি হয়, যার ফলে প্রাদেশিক মন্ত্রিসভা ও প্রাদেশিক পরিষদ ভেঙ্গে দেওয়া হয়। এরপর ২৭ অক্টোবরে ইস্কান্দার রাষ্ট্রীয় ক্ষমতা ফিল্ড মার্শাল আইয়ুব খানের নিকট হস্তান্তর করে। ৬ মে ১৯৬২ সালে প্রাদেশিক পরিষদ নির্বাচন সম্পন্ন হয় এবং ১৫৫ জন প্রাদেশিক পরিষদ সদস্য নির্বাচিত হন। পরের দিন পূর্ব পাকিস্তানের গভর্নর মুহাম্মদ আজম খান পদত্যাগ করেন যা ১১ মে ১৯৬২ সালে কার্যকর হবে বলে ঘোষণা করা হয়। ১১ মে ১৯৬২ সালে জানা গিয়েছিল যে রাষ্ট্রপতি আইয়ুব খান ও নতুন প্রাদেশিক গভর্নর গোলাম ফারুক খান নতুন মন্ত্রিসভার জন্য উপযুক্ত ব্যক্তিদের খুঁজছেন এবং একটি প্রস্তাবিত তালিকা তৈরি করছেন। মে থেকে জুলাইয়ের মধ্যে প্রদেশের জন্য সদ্য প্রতিষ্ঠিত ফারুক মন্ত্রিসভা গঠন সম্পন্ন হয়।

 সদস্য 
মন্ত্রিসভা নিম্নলিখিত মন্ত্রীদের নিয়ে গঠিত ছিল:

 তথ্যসূত্র 

বিষয়শ্রেণী:পূর্ব পাকিস্তানের মন্ত্রিসভা
বিষয়শ্রেণী:বাংলাদেশ আওয়ামী লীগের ইতিহাস
বিষয়শ্রেণী:১৯৫৮-এ প্রতিষ্ঠিত মন্ত্রিসভা
বিষয়শ্রেণী:১৯৫৮-এ বিলুপ্ত মন্ত্রিসভা
বিষয়শ্রেণী:১৯৫৮-এ পূর্ব পাকিস্তানে প্রতিষ্ঠিত
বিষয়শ্রেণী:১৯৫৮-এ পূর্ব পাকিস্তানে বিলুপ্ত